  Туспуктэм: Алексей Арзамасцев Наталия Сильвестрова 24-тӥ гудырикошконэ Ижын карлэн тӧроез луон понна вожвылъяськон ортчоз. 5-тӥ пӧсьтолэзьысен 7-тӥ гудырикошконозь кар администрациын (Пушкинской урам, 276 юрт, 320 кабинет) ужкагазъёсты кутозы. Сыӵе пумкылъян депутатъёс Кар Думалэн сессияя кутӥзы. Ижкарлэн тӧроез луыны мылкыд карисьёс 17-тӥ гудырикошконозь карез азинтонъя яке тӧро луыса ужан программазэс возьматыны кулэ. Вожвылъяськонэ Россиысь 21 аресъем яке бадӟымгес кунмуртъёс пыриськыны быгато Коммиссие 12 адями пыроз: ӝыныез соос пӧлысь Ижкар думаысь луоз, кылемъёссэ Удмуртилэн тӧроез Александр Бречалов юнматоз. Соос ужкагазъёсъя но ӵош вераськонъя кандидатъёслэсь быгатонлыкъёссэс, тодон-валанъёссэс дунъялозы. Бӧрысь лушкем заседаниын кык нунал ӵоже вожвылъяськонлы йылпумъянъёс лэсьтозы но кык яке тросгез кандидатэз быръёзы. Тодэ вайытом, куартолэзе Олег Бекмеметьев Ижкарлэн тӧроез интыысь кошкиз. Солэсь ужзэ быдэсъясен Владимир Гуляевез каризы. Тегъёс: Ижкар кивалтӥсьёс вожвылъяськон Удмуртия  